text: Mis on siis viimaste aastatega Eesti autorallis muutunud? Eesti jäi juba ammu kitsaks Ott Tänakule, kes sõidab WRC-sarjas oma karjääri esimest täishooaega. Karl Kruuda keskendus aasta esimesel poolel kooli lõpetamisele ja nüüd tiirleb taas tipprallidel. Kaspar Koitla on siinse alaliidu peale solvunud, sõidab Venemaa litsentsiga ja Läti meistrivõistluste kõrval näeb teda Eestis vaid üksikutel sõitudel. Sisuliselt on võistlemise lõpetanud Priit Saluri, Margus Remmak ja Aigar Pärs. Harva näeb stardis Georg Grossi, vennad Auhud on aga kolinud odavamasse autosse.